
Jessica Lemmon

Magien av snødekte fjell

Oversatt av Kirsti Myro

MINISERIE: VINTERNATTENS FORVIKLINGER


De er brødre og tidligere skuespillere. Og mens snøen faller, har tiden kommet for at de begge skal spille sitt livs rolle. Dette er første del i miniserien Vinternattens forviklinger.

Den tidligere jobbhopperen Jessica Lemmon bor nå i Ohio sammen med ektemannen og den adopterte hunden deres. På vitnemålet hennes står det grafisk designer, men det henger for tiden og samler støv i en lekker ramme. Når hun ikke skriver om supersexy helter, liker hun å lage mat, tegne, drikke kaffe (greit, vin) og spise potetgull.

Kendall Squire kjørte forsiktig opp snødekte Million Dollar Mountain og innså hun ikke var kledd etter været.

Hun justerte på ventilen slik at varmen blåste ned på de iskalde tærne. Høyhælte, åpne ankelskoletter passet godt i Los Angeles, men her i fjellene i Virginia? Tabbe.

Hun gikk nok en gang gjennom det hun hadde tenkt å si når hun kom frem til mannen hun skulle møte. Han visste ikke at hun var på vei, og etter mye frem og tilbake i solfylte California hadde Kendall bestemt seg for ikke å advare ham om det forestående besøket. Ikke fordi hun ville utsette ham for et bakholdsangrep, men fordi hun trodde at han kanskje ville si tvert nei hvis hun ringte først. Hun var mer overbevisende ansikt til ansikt uansett.

Vanligvis var hun iallfall det. Hun hadde jobbet sekstentimersdager siden mentoren hennes og den tidligere eieren av agentbyrået hun jobbet for, Lou, plutselig hadde pensjonert seg. Ingen hadde ventet det, siden han knapt hadde passert femti. Han hadde solgt firmaet og vinket farvel til henne og resten av teamet, men ikke før han hadde fordelt eliteklientene sine mellom dem.

Hennes andel var imponerende. Med trykk på var. Da hun hadde kontaktet de nye klientene for å presentere seg selv, hadde hun blitt møtt med alt fra sinne til unnskyldninger. Den ene etter den andre hadde gitt henne sparken siden kontraktene deres hadde et smutthull som ga dem anledning til å trekke seg fra den hvis de ble overført fra Lou til en annen agent. Det virket som om ingen stolte på at en «babyagent» kunne ivareta karrierene deres. Hun var trettifire år gammel, ikke akkurat en baby, men hun holdt det argumentet for seg selv.

Den siste telefonen hun hadde tatt, med skjelvende hender og en klump av frykt i magen, hadde vært til Isaac Dunn. Isaac var en av de to tvillingbrødrene som spilte Danny Brooks i den populære situasjonskomedien Brooks vet best som hadde gått på TV for tjue år siden. Isaac og tvillingbroren Max spilte sønnen til Samuel og Pauline Brooks fra de var fem til de var femten år gamle. Serien hadde nylig blitt gjenopplivet av en strømmetjeneste, og en jubileumsminiserie skulle på luften om et års tid. Fansen diskuterte allerede mulige scenarioer og potensielle kjærester for Danny. Max, ikke lenger en fan av filmindustrien, hadde pensjonert seg som skuespiller for lenge siden og overlatt rollen helt til Isaac. Svaret hans da han ble spurt om å komme tilbake, hadde vært et klart nei. Kendall hadde fryktet et tilsvarende svar fra Isaac når det gjaldt henne som den nye agenten hans.

Men samtalen hadde gått bedre enn forventet. Hun hadde ringt og presentert seg, og funnet ut at Lou hadde ringt Isaac personlig for å fortelle ham om utskiftingen. På sin side lovet hun å bli den beste agenten Isaac noensinne hadde hatt, og sverget på at hun ikke skulle skuffe ham. Reisen for å besøke tvillingbroren hans på denne fjelltoppen, hadde alt å gjøre med å holde det løftet. Hun skulle ikke svikte den eneste gjenværende klienten sin.

Telefonen hennes ringte plutselig der den lå i vesken og forstyrret henne i funderingene. Leiebilen hadde høyttaleranlegg slik at hun kunne fortsette å ha begge hendene på rattet mens hun navigerte i det islagte terrenget. Skjermen på dashbordet viste at anropet kom fra Meghan Squire, den yngre søsteren hennes.

«Hei, Meg.»

«Heeeei!» praktisk talt sang søsteren hennes. Meghan var en skikkelig solstråle mesteparten av tiden, men i dag var stemmen hennes ekstra livlig. «Er du fremme snart?»

«Du høres andpusten ut. Er du ikke helt i form?» spurte Kendall med et stort smil.

«Ikke hold meg på pinebenken. Jeg dør her!»

«Jeg er ikke fremme enda. Jeg kjører over uendelige, snødekte fjell for øyeblikket. Hvem kunne vite at det var så kaldt i Virginia?»

«Vel, skynd deg og ring meg i smug når du har kommet frem, slik at jeg kan spionere på den mystiske eremitten Max Dunn. Tror du at du kan overbevise ham om å gjøre et eksklusivt intervju med meg? Væær så snill?»

Meghan var programleder for den populære podcasten Superfan TV som hun hadde etablert selv. Den handlet om gamle TV-serier, alt fra mordmysterier og rettsdramaer til lettbeinte familiekomedier. Brooks vet best var tilfeldigvis på toppen av favorittlisten hennes.

«Jeg lover at jeg skal spørre hvis muligheten byr seg», forsikret Kendall søsteren. «Men jeg tviler på at Max vil bli så veldig glad for at agenten til broren hans plutselig dukker opp for å be ham om å spille i en reklame. Så han vil sannsynligvis ikke være spesielt mottakelig for et forslag om å stille opp i et podcast-intervju for en serie han ikke skal være med i.»

«Jeg vet det.»

Kendall kunne praktisk talt høre luften gå ut av søsteren.

«Men kanskje Isaac vil gjøre det», glapp det ut av henne. Hun ante ikke om det var sant, spesielt siden Isaac ikke var i landet for tiden, men ifølge det hun hadde lest på nettet, var Isaac en mer avslappet type enn Max.

«Virkelig?» Meghans stemme var fylt av håp.

«Gi meg en uke. Jeg må overbevise Max om å hjelpe meg, fly tilbake til Los Angeles, filme reklamen og så lokke Isaac tilbake til California. Jeg har en travel måned foran meg.»

«Du lever et glamorøst liv. Og her sitter jeg alene i et leid gårdshus og ser på låvekatten jage noe i det høye gresset.»

«Ikke gni det inn. Du vet at jeg er omgitt av is og snø.»

Meghan lo før hun ble alvorlig igjen. «Det er en grunn til at jeg ringer.»

Kendall hadde hatt en mistanke om det.

«Jeg ville høre hvordan det sto til med deg. Er alt i orden?»

«Selvsagt», svarte Kendall automatisk. Men hun visste at det ikke bare var nysgjerrighet som fikk Meghan til å spørre.

«Det er bursdagen hans i dag», sa søsteren lavt.

«Jeg er klar over det.» Kendall pustet dypt inn gjennom nesen. Det hvite landskapet foran henne ble uklart da hun så for seg storebrorens brede smil og det halvlange, krøllete håret hans. Han var tjue da han døde. Hun hadde aldri tilgitt ham for å ha forlatt dem så plutselig. Hun trengte ham. Da. Og nå. «Og ja, det går bra med meg. Hva med deg?»

«Det går bra. Jeg liker å huske ham på denne dagen, du vet det. Liker å sende opp en liten bønn for å høre hvordan det går med ham, og så gå tilbake til jobben jeg elsker. Du burde gjøre det samme.»

Det var enklere for Meghan, antok hun. Kendall hadde vært seksten da Quinton døde, og Meghan elleve. Ikke at Meg ikke hadde vært like glad i ham, men Quin hadde hatt et tettere bånd til Kendall. Dødsfallet hans hadde etterlatt et enormt sår i sjelen hennes som aldri helt hadde grodd.

«Det er et godt råd.» Kendall presset frem et smil. Hun snakket til Quin innimellom, hun også, men bønnene hennes var fulle av spørsmål som: Hvorfor måtte du dra på tur den sommeren? Hvorfor kunne du ikke ha blitt hjemme med meg?

«Fortell Max at den kjære søsteren din og verdens største fan av Brooke vet best hilser. Kjør forsiktig og ring meg straks du kommer frem!»

«Det skal jeg.» Kendall fortalte Meghan at hun var glad i henne – en mulighet de sjelden lot gå fra seg etter at broren gikk bort – og avsluttet samtalen.

I rett tid også. Dekkene hennes skrenset litt i snøen idet et lite tømmerhus kom til syne. GPS-en hadde varslet om at hun var femten meter unna destinasjonsstedet sitt for tre kilometer siden. Men siden denne lille byen ikke var særlig godt dokumentert på satellittbilder, hadde hun ikke vært sikker på når, eller om, hun ville komme frem til en bopel.

Max Dunn hadde forlatt Los Angeles og flyttet til Virginia med masse penger i banken, men han hadde ikke flyttet akkurat hit før ti år senere. Og ikke lenge etter hadde byen skiftet navn til det den nå het: Dunn, etter mannen som hadde kjøpt opp mesteparten av den. Det var én ting å leve et tilbaketrukket liv. Det Max Dunn gjorde, var på et helt annet nivå. Ifølge ryktene hadde han rømt til fjellene i Virginia for å gå i skjul, og så kjøpt en hel by som han kunne gjøre det i.

Hun parkerte utenfor tømmergarasjen og gikk ut av den varme bilen. Hun rettet seg opp i ryggen og stålsatte seg mot å møte Isaacs eneggede tvillingbror for første gang. Så banket hun på døren.

Og ventet.

Etter noe som virket som en evighet der hun ble nødt til å hoppe for å holde på varmen, hørte hun noen subbende steg innenfra. Hun så ham for seg som en ustelt type, kanskje med langt, flokete hår og kulemage, kledd i en flekkete t-skjorte. Så gikk døren opp og forestillingene ble knust til støv.

Max fylte døråpningen med sitt enorme, mørke nærvær. Håret hans var litt langt, men han var velstelt fra toppen av hodet til det tykke, mørke skjegget. Han var veltrent og slank, og hadde på seg en mørkeblå bestefartrøye som strammet over den flate magen. Resten av antrekket var klassisk villmarksmann, flanellsskjorte og jeans, noe han kledde veldig, veldig godt.

Hun blunket mot den røffe kopien av Isaac Dunn, midlertidig målløs. Max var tross alt Isaacs eneggede tvillingbror, så hun hadde forventet at de skulle ligne på hverandre. Det hun ikke hadde forventet, var bølgen av tiltrekning som slo mot henne som luft fra en varm ovn. Spesielt med tanke på hvor fordømt kaldt det var her ute.

Hun satte objektivt pris på hvor kjekk Isaac var, men Max utsondret feromoner som røyk fra et blussende bål.

Han sto i døren med rynket panne og spissede lepper bak det velpleide skjegget. Han så mørk og farlig ut, og, ettersom hun hadde forsømt libidoen sin de siste seks månedene, fordømt sexy.

Hun måtte være mer sliten enn hun hadde trodd hvis hun ble stående slik og stirre målløst på broren til klienten sin. Hun rev seg ut av sjokket, noe som ikke var så vanskelig siden et iskaldt vindkast virvlet inn på trammen akkurat da, og klistret på seg et selvsikkert smil.

«Max Dunn?» spurte hun selv om det ikke var noen grunn til å spørre. Han var åpenbart Isaacs tvillingbror. «H-hei», fortsatte hun keitete. «Kendall. Squire. Jeg er Isaacs agent.»

Ta deg sammen.

Max ble mørkere i blikket, og furen i pannen ble dypere. Nå så han ut som en røff og sint villmarksmann, men han ble ikke mindre sexy av den grunn.

Han kastet et raskt blikk ned på skinnfrakken og skolettene hennes før han så opp på snøen som smeltet i håret hennes. «Er alt i orden?»

Hun visste ikke om det var oppriktigheten i de havblå øynene eller utmattelsen fra den lange reisen hit, men hun valgte å svare helt ærlig på spørsmålet hans.

«Jeg har hatt noen tøffe måneder. År.» Hun kikket bort på en haug med ved som var stablet inntil husveggen. «Men jeg har alltid trodd fullt og fast på å bevege seg fremover. Ta det ett steg om gangen, om du skjønner?»

Den rynkede pannen skar dype furer mellom øyenbrynene hans, men så løftet han de fyldige, fantastiske brynene og stirret uttrykksløst på henne. «Det er leit å høre at du har hatt det vanskelig, men jeg spurte om alt var i orden med Isaac. Jeg antar at det er derfor du er her.»

Varmen spredte seg i kinnene hennes da hun tenkte tilbake på samtalen. «Å. Selvsagt. Jeg skjønte det.» Hun svelget hardt, noe som ikke var så enkelt å gjøre siden hun virkelig hakket tenner nå. «Ja, det går fint med ham. Flott, faktisk. Vel, ikke flott. Jeg mener, han er flott, men karrieren hans kan trenge en … eh … Det er noe på gang i Los Angeles, og vi trenger ham der, men han er på en øy. Som han eier. Jeg ante ikke at han eide en øy.» Hun klarte visst ikke å slutte å bable. «Men nå sitter han fast der.»

«Sitter fast?» Max hevet brynene.

«Med vilje», la hun til. «Piloten er på ferie, noe Isaac visste om. Så han bor der i en eller annen strandhytte. Eller i et herskapshus. Jeg vet faktisk ikke hva slags type hus det er.» Hun rynket pannen idet hun innså at hun ikke visste så veldig mye om klienten sin. Det var best at hun kom til poenget. «Jeg trenger ham i Los Angeles om to dager, men det rekker han ikke å få til, er det jeg forsøker å si. Og det er derfor jeg har kommet hit til deg. Jeg hadde et håp om at vi kanskje kunne ta en prat. Har du et øyeblikk til overs?»

Sist en vakker kvinne sto foran ham og spurte om han hadde et øyeblikk til overs, var … Vel, det var for cirka én time siden.

Men det var ikke den irriterende ekskona hans, Bunny, som klampet rundt på det spesiallagede tregulvet hans med de pelsfôrede vinterskoene sine nå. Denne kvinnen hadde ikke på seg vintersko. Eller hun hadde kanskje det, men det var de mest upraktiske vinterskoene han noensinne hadde sett. Han skar en grimase da han så ned på de åpne, høyhælte skolettene som liksom skulle forestille fottøy. Hun hadde åpenbart kommet susende inn fra vestkysten. Alt fra det mørke håret med karamellblonde striper og den gyllenbrune, plettfrie huden til det moteriktige antrekket som ikke var ment for å holde på varmen, skrek at hun ikke hørte hjemme her.

Og som hun nettopp hadde sagt – om enn på en noe omstendelig måte – så trengte hun Isaac til noe i Los Angeles, men han «satt fast» på den private øya si, så hun hadde kommet til Max i stedet. Han antok at Ms. Squire var her for å be ham om å være Isaacs stedfortreder. Han hadde blitt bedt om å late som om han var broren hele oppveksten – mest i tilknytning til TV-serien de begge spilte i, men også på fritiden. Han hadde spilt rollen som Isaac når Isaac måtte være på to steder til samme tid, og broren hadde gjort det samme for ham ved noen anledninger.

Han var på nippet til å åpne munnen og si ellers takk, men tok seg i det. Hun sto på trammen hans med armene rundt seg og skalv. Helsike, han kunne ikke sende henne vekk nå selv om hun kom fra stedet han hatet mest i hele verden. Han hadde snudd ryggen til drømmeland da han var tjue, og sverget på at han aldri skulle vende tilbake til Los Angeles eller det tidligere yrket sitt, men han bar ingen nag til denne kvinnen. Han skulle la henne få igjen varmen før han sendte henne vekk.

«Kom inn, California.»

Kallenavnet overrasket henne, og hun sperret opp øynene. Så smilte hun til ham mens hun trippet litt på tærne som han regnet med at var stivfrosne nå. «Virkelig? Tusen takk.»

Han lot henne gå inn foran seg, og idet hun passerte, fanget han opp et hint av ren bomull og solskinn, som om hun hadde tatt med seg et snev av vestkyst hit til Virginia.

Vel inne lukket han døren og gikk inn på kjøkkenet. Han skrudde på et gassbluss og satte kjelen over flammen. Så snudde han på hodet og la merke til at Kendall var i ferd med å ta av seg de høyhælte skolettene for å gå barbeint over tregulvene hans. Det var noe helt annet enn Bunnys stamping og tramping når hun nok en gang klaget over at han ikke hjalp henne med å oppfylle drømmene sine. Han hadde hørt tilsvarende klager en gang eller tolv mens de var gift, og hadde håpet at skilsmissen ville sette en stopper for snakket om båndene hans til filmverdenen. Men nei. Bunny hadde igjen dukket opp for å spørre om han kunne ringe broren og skaffe henne en statistrolle i den nye sesongen av Brooke vet best.

«For et fint sted du har her», sa Kendall idet hun tasset ut i stuen. Hun var høyere enn Bunny også, ikke at det var noen grunn til å legge merke til det. Hun stilte seg foran peisen som var utstyrt med ved og avispapir. Han hadde vært i ferd med å fyre opp før hun banket på. «Du og broren din lever veldig ulike liv.»

«Ikke egentlig. Vi liker begge å være alene.» Det var ikke sant når det gjaldt Isaac. Han visste ikke hvorfor han hadde sagt det. Kanskje fordi emnet gjorde ham anspent. Max var den eldste, født knappe syv minutter før broren, og bortsett fra det identiske utseendet kunne ikke tvillingbrødrene ha vært mer forskjellige. Max hadde med glede snudd ryggen til berømmelsen, mens Isaac hadde blitt værende – og på den måten tvunget Max til å bli – i flere år etter at den siste episoden av Brooks vet best ble sendt. Da han fylte tjue, hadde Max fortalt broren og agenten sin at han var ferdig med all promoteringsdritten som gikk hånd i hånd med berømmelse. Ingen flere møter med fansen. Punktum. Isaac hadde argumentert med at ingen ville møte «kun én Dunn», og at invitasjonene hans også ville fordufte hvis Max nektet å dukke opp.

Feiden mellom dem hadde ikke vart i en evighet, men de fem årene hadde virket uendelige. Innen de begge gikk med på å feire jul hjemme hos foreldrene sammen, var skaden skjedd. Jo, de hadde en vennlig tone og tok en prat over whiskyglassene ved peisen, men de sto hverandre ikke så nær som de en gang hadde gjort. Max regnet med at de aldri ville gjøre det heller.

Han følte ikke noe uvennskap overfor broren. De var ganske enkelt to veldig ulike mennesker som strebet mot veldig forskjellige ting. Den ene ville ut av rampelyset, mens den andre solte seg i det.

«Vel, du er i det minste ikke strandet.» Kendall hadde et vakkert smil. Det var litt skjelvende, enten fordi hun hadde fått frosten i seg av å være ute i de upraktiske skolettene, eller fordi hun var litt nervøs. Hun virket ikke sjenert, men han fornemmet definitivt at hun var anspent.

«Ikke enda.» Han skulle fortelle henne at hun sto i fare for å bli strandet her hvis hun ble for lenge, men han ville vente til hun hadde blitt varm igjen. Hun ville muligens ikke komme seg ned fra fjellet igjen uansett nå. «Slå deg ned.»

Han fylte to krus med varmt vann, la en tepose i sitt og tilbød henne et utvalg.

«Tusen takk.» Takknemligheten hennes var åpenlys, noe som moret ham. Hvem var så inderlig takknemlig for en kopp te? «Å, lakris.»

«Godt valg.»

Hun satte seg ved bordet uten å ta av seg jakken. Han tenkte at det var like greit. Hun måtte få tilbake varmen, men hun måtte også snart dra. Etter snøfallet utenfor å dømme, ville hun ikke komme seg ut av oppkjørselen hans engang hvis hun ble så mye lenger.

«Grunnen til at jeg er her, Mr. Dunn …»

«Max.»

Hun smilte søtt igjen, og de sjokoladebrune øynene ble noen grader varmere. «Max. Grunnen til at jeg er her, er at jeg har en sjelden mulighet å tilby deg. Noe jeg tror at du vil synes at er ganske så spennende.»

Han humret nesten. En mulighet i hennes øyne hørtes ut som bryderi for ham. Men han lot henne fortsette.

«Som du vet, skal broren din gjenta rollen dere spilte på Brooks vet best alene.» Hun rynket brynene medfølende, som om hun ikke kunne skjønne hvorfor Max hadde takket nei, selv til en liten statistrolle. Tilhengerskaren hans ville ha elsket det, men han levde livet sitt på sin måte nå. Han gjorde ikke ting bare for å tjene penger eller for å blidgjøre fansen. Ikke nå lenger.

«Uansett, Isaac har fått et lukrativt tilbud om å spille i en reklamefilm for urprodusenten Citizen. Dessverre, eh … Vel, han rekker ikke å komme tilbake i tide. Det tar maks et par timer. Det er ingen replikker du må pugge, og planen er å gjøre opptaket på et lukket sett i løpet av to dager. Alt du vil trenge å gjøre, er å dukke opp. Så kan du fly tilbake til dette vakre vinterlandet og late som om ingenting har skjedd.» Hun gestikulerte mot vinduet før hun klappet hendene sammen med et bredt smil. Tonen hennes antydet at hun forventet et ja.

Pokker. Han visste at han ikke skulle ha åpnet døren. Men det var likevel en del av ham som ikke ville si nei til denne vakre kvinnen. Hun hadde reist langt og var tydelig begeistret over planen sin. Men han måtte si nei. Av mange ulike grunner, men ikke minst fordi …

«Du ber meg om å late som om jeg er Isaac.»

«Jeg ber deg om å spille i en reklame slik at folkene fra Citizen vil anta at du er Isaac.» Hun unngikk blikket hans og konsentrerte seg i stedet om å dynke teposen i kruset med vann. «Er ikke skuespill kunsten å late som om?»

Det var så mye mer enn det, men den forklaringen måtte vente til en annen dag. Han var allerede sliten etter krangelen med Bunny. Han hadde ikke energi til overs til Kendall.

«Jeg er ute av skuespillerbransjen. Og det kommer ikke på tale å late som om jeg er Isaac i en reklame. Beklager. Du har kastet bort tiden din.»

«Citizen sendte meg et halvt dusin klokker», fortsatte hun som om han ikke hadde sagt noe. «Både til menn og kvinner. Jeg tok dem med meg, og du må gjerne velge deg én. Eller alle. Hvis du ikke kjenner til det, er det et veldig eksklusivt merke.»

«Se deg rundt, California. Hva skal jeg med en klokke?»

«Gjør det for Isaacs skyld, da. Han er i ferd med å gjøre comeback. Pressen sikler etter detaljer om gjenforeningen. Jeg vet at du har sagt nei til tilbudene om en statistrolle og intervjuer, men dette er en sjanse til å bidra uten å måtte havne i rampelyset igjen.»

«Jeg hjalp broren min med å navigere i de pirayabefengte farvannene i femten år, Ms. Squire. Det er nok for to livstider. Svaret mitt er nei.»

Smilet hennes ble litt ustøtt før hun skjulte det ved å ta en slurk av teen og kommentere at den var «veldig god». Hun sukket, og han trodde at hun hadde akseptert nederlaget. Men da hun åpnet munnen igjen, skjønte han at hun ikke hadde gitt seg enda.

«Jeg skal være helt ærlig med deg, Max. Jeg sitter litt i saksa her. Jeg arvet Isaac fra den forrige agenten hans, men det hadde skjedd en feilkommunikasjon mellom dem som jeg ikke visste om. Jeg lovet Citizen denne reklamen fordi jeg antok at Isaac allerede hadde sagt ja, men det hadde han ikke. Isaac sier at han heller vil fokusere på håndverket sitt enn på markedsføring.»

«Det er noe nytt», mumlet Max surt mot kanten av kruset sitt. Isaac pleide å være kongen av markedsføring. Sannsynligvis fordi han var så trygg på evnene sine som skuespiller. Max var ikke like begavet på det området, noe han ikke var redd for å innrømme. Han kunne smile og sjarmere seg gjennom en reklamefilminnspilling eller fotoøkt, men for ham var det å spille skuespill omtrent som å sykle på énhjuling og sjonglere bowlingkjegler på samme tid. Klønete, med andre ord.

«Forstå meg rett, jeg er glad for at han er fokusert», fortsatte hun. «Han fortalte meg at han ville ha fløyet tilbake for å filme reklamen hvis han kunne. Jeg er sikker på at han ikke vil ha noe imot at du stepper inn for å hjelpe ham.»

«Så han vet ikke at du er her?»

Hun overså den bemerkningen også. «Du vil dessuten støtte resten av staben ved å gi seertallene et løft. Tenk på dette oppdraget som en stor klem fra deg til den gamle TV-familien din.»

Hun hadde taket på ham der. Han var veldig glad i de andre skuespillerne i serien. Han hadde ikke vært bitter på noen av de andre han hadde jobbet med, bare på Isaac som hadde presset Max inn i ett hjørne for mye etter at serien tok slutt.

«En stor klem fra Isaac, mener du vel», rettet han. «Siden planen er å late som det ikke er meg i den reklamen.»

«Du har kanskje rett i det.» En liten rynke formet seg mellom de mørke øyenbrynene. «Hvis du er bekymret for at folk ikke skal tro på at du er Isaac, så kan vi løse det. Håret ditt trenger en liten stuss, men Isaacs hår er ganske langt for tiden.»

Max dro hånden over bakhodet. Han måtte innrømme at det var flere villfarne lokker rundt ørene hans enn normalt, men han likte ikke forslaget hennes om «å stusse» de viltre krøllene. Han likte det slett ikke.

«Skjegget ditt må vekk, men det vil vokse tilbake. Jeg lover.»

Hånden hans bråstanset på vei gjennom håret, og han ble smal i blikket. Det var fullstendig uaktuelt å barbere vekk skjegget.

«Agentbyrået vil dekke reiseutgiftene dine til og fra Los Angeles, og jeg skal overføre honoraret til deg personlig hvis du vil. Straks Citizen sender det til meg.»

Han så rødt og reiste seg, grundig lei denne ensidige samtalen. Hun antok fryktelig mye her, spesielt siden hun hadde nektet å ta neiet hans som et svar. Han hadde blitt overkjørt én gang for mye i løpet av livet, og California hadde ikke akkurat tyngden til å presse ham flat.

«Max?»

Han ga henne en siste advarsel før det varme, brune blikket rakk å røre ved sjelen hans. «Det er på tide at du drar nå, Ms. Squire.»

